﻿ Fulerenele – o provocare pentru ştiinţă MARIAN PĂTRAŞCU Carbonul elementar are simbolul chimic C, în Sistemul Periodic al Elementelor al lui Mendeleev este poziţionat în grupa a IV- a şi perioada 2, are numărul atomic Z = 6 (numărul de electroni), numărul de nucleoni A = 12 (6 protoni şi 6 neutroni în izotopul C-12 majoritar în natură) şi greutatea atomică (de câte ori este mai greu decât atomul de hidrogen) 12,01115 (media ponderală a izotopilor C-12, C-13 şi C-14 – aşa cum există în natură). Valenţa sa este în mod constant 4, cu excepţia monoxidului de carbon (CO) unde manifestă valenţa 2. Poate să-şi satisfacă o parte din cele 4 valenţe cu alţi atomi de carbon formând lanţuri lungi de atomi, numite catene care pot fi liniare, ramificate sau ciclice. Până nu demult carbonul – element esenţial al chimiei organice şi, în ultimă instanţă al vieţii pe Pământ – era cunoscut în natură sub trei forme alotropice (alotropie = capacitatea unor elemente chimice de a se prezenta sub mai multe forme cu proprietăţi fizice diferite1): diamant, grafit şi carbonul amorf. Diamantul este un solid incolor şi străveziu, de peste 3,5 ori mai dens decât apa, cristalizat în sistemul cubic (fiecare atom se leagă de alţi patru formând octaedre regulate, mai rar tetraedre), cu duritate foarte mare (10 pe scara Mohs unde talcul are duritatea 1), casant, rău conducător de căldură şi electricitate, insolubil în orice solvent şi având un indice de refracţie foarte mare (n = 2,407 pentru lumina roşie şi n = 2,465 pentru lumina violetă – extremele spectrului luminii albe – variaţia indicelui de refracţie cu lungimea de undă dând naştere jocului de lumină specific acestei pietre preţioase)2. În condiţii standard, diamantul este forma alotropică instabilă iar grafitul este forma alotropică stabilă. Prin încălzire îndelungată la 1 500˚C, în asbsenţa oxigenului (O2) se transformă în grafit. Acesta din urmă, în mod paradoxal, există în natură mai rar decât diamantul. Grafitul este un solid negru, opac, unsuros la pipăit, care lasă o urmă neagră pe hârtie, mai dens decât apa, foarte bun conducător de căldură şi electricitate, insolubil în orice solvent, cu duritate mică (1 pe scara Mohs), cristalizat hexagonal şi care prezintă fenomenul de clivaj. Grafitul are o structură hexagonală, perfect plană, în care atomii de carbon sunt dispuşi în nodurile unor hexagoane regulate, strâns împachetate, similar moleculei benzenului (C6H6 – reprezentat ca un hexagon regulat cu 3 legături duble conjugate în interior sau cu un cerc înscris în hexagon indicând prin aceasta delocalizarea lor). Planele hexagonle sunt denumite plane bazale3. Fiecare atom de carbon este legat de alţi 3 atomi de carbon adiacenţi, lungimea legăturii fiind de de 1,415Å (1Å = 10-10m, Å = Ångström). Planele bazale în cristalul de grafit sunt paralele unele faţă de altele dar pot alterna în secvenţe diferite ce conduc la două modificări cristaline ale grafitului – hexagonal şi romboedral. Grafitul hexagonal este caracterizat prin deplasarea straturilor cu 1,418Å unul faţă de altul, fiecare al treilea strat având acelaşi aranjament atomic cu primul. Straturile adiacente sunt dispuse dedesuptul şi deasupra acestora, în centrul fiecărui hexagon existând un atom dintr-un strat alăturat (dispunere ABAB). În structura romboedrală, straturile sunt dispuse asemănător unul faţă de altul, având aceeaşi distanţă a deplasării (1,418Å), fiecare al patrulea strat fiind replica primului pe verticală în privinţa dispunerii atomilor de carbon (dispunere ABCABC). Distanţa între două planuri bazale ale grafitului este de 3,354 Å, forţele de interacţiune dintre ele fiind slabe (forţe Van der Waals). Această structură explică clivajul uşor al cristalelor de grafit, înalta sa conductivitate electrică şi termică şi anizotropia sa (variaţia mare a proprietăţilor când sunt măsurate paralel cu planurile de atomi legaţi covalent şi perpendicular pe acestea). Spre exemplu, compresibilitatea măsurată perpendicular pe planurile de atomi este de 104 – 105 ori mai mare decât cea măsurată paralel cu ele în timp ce conductbilitatea termică măsurată paralel cu planurile de atomi este de 200 de ori mai mare decât cea măsurată perpendicular4. Atât diamantul, cât şi grafitul prezintă reactivitate redusă. Carbonul amorf nu constituie practic o stare alotropică propriu-zisă a acestui element chimic, ci constă în numeroase varietăţi de cărbune negru sau cărbune de pământ cu structuri neregulate derivând de la aceea a grafitului. În 1985, Harold Kroto, Richard Smalley şi Robert Curl au descoperit, lucrând în laboratoarele Universitatăţii Rice (SUA), o clasă complet nouă de molecule formate exclusiv din atomi de carbon – fulerenele – considerată ca fiind a treia formă alotropică structurată a carbonului5-9. Pentru descoperirea şi elucidarea structurii celor mai importante fulerene (C60, C70, C76 şi C84)9, Kroto, Smalley şi Curl au primit în 1996 Premiul Nobel pentru Chimie. Fulerenele au putut fi studiate amănunţit numai după 1990, când W. Krätschmer şi H. Fastiropoulos10 au descoperit metoda de a le sintetiza în cantităţi rezonabile (grame). Două sunt tehnicile de obţinere a fulerenelor: piroliza voltaică a grafitului în atmosferă inertă (arc electric de mare putere între doi electrozi de grafit) şi piroliza laser a grafitului tot în atmosferă inertă (gaze rare – neon-Ne, argon-Ar, sau kripton-Kr). La scurt timp după descoperirea lor în laborator, fulerenele au fost identificate şi în natură şi anume în praful cosmic, în meteoriţi şi într-un mineral foarte vechi, o rocă asemănătoare cărbunelui, care se găseşte într-un singur loc pe Pământ – pe raza satului Shunga din Karelia (NV-ul Rusiei), situat în apropierea lacului Onega, de unde provine şi numele acestui mineral – shungit11. Numele de fulerene dat noilor molecule este un omagiu adus americanului Richard Buckminster Fuller, creatorului domului geodezic, cu a cărui structură, reprezentantul cel mai stabil şi cel mai cunoscut, fulerena C60, se aseamănă perfect. Ele se mai numesc şi buckminsterfulerene. În accepţiunea actuală, fulerenă este orice moleculă compusă în întregime din atomi de carbon care are forma de sferă, elipsoid sau tub8. Fulerenele sferice se numesc în limbajul curent fulerene C60 (sau buckyballs în limba engleză), iar fulerenele cilindrice se numesc în acelaşi limbaj nanotuburi de carbon (sau buckytubes în limba engleză). Fulerenele C60 şi nanotuburile de carbon au fost şi mai sunt încă obiectul unor intense cercetări atât din punct de vedere al proprietăţilor chimice cât şi al aplicaţiilor tehnologice (în special în ştiinţa materialelor, electronică, nanotehnologie şi, în ultimul timp, medicină). Cea mai cunoscută şi mai studiată este fulerena C60 care are 60 de atomi de carbon aranjaţi într-o structură icosaedrică. Unul dintre cele 5 solide platonice, icosaedrul este un poliedru format din 12 feţe pentagonale şi 20 de feţe hexagonale. Structura sa este foarte asemănătoare cu cea a unei mingi de fotbal modernă, al cărui design a fost inspirat de domul geodezic al lui Fuller (buckyball). Deşi la bază fulerenelesunt structuri grafenice12, adică structuri formate în special din reţele hexagonale la fel ca grafitul, ele diferă mult de acesta din punct de vedere al proprietăţilor fizice şi chimice. Curbarea structurilor grafenice este cauzată de prezenţa alături de inelele carbonice hexagonale a unor inele carbonice pentagonale, considerate ca fiind defecte de structură şi care introduc tensiuni în reţea. Odată cu creşterea numărului de defecte pentagonale, reţeaua hexagonală, iniţial plană se va curba tot mai mult. Prezenţa separată a 12 inele pentagonale, fiecare cu câte 5 inele hexagonale adiacente va închide planul grafenic într-o sferă formând astfel fulerena C60. Spre deosebire de straturile grafenice planare din grafit unde toate legăturile duble sunt conjugate – ceea ce determină înalta sa conductivitate electrică şi termică şi anizotropia acestor proprietăţi – în cazul fulerenelor legăturile duble sunt localizate şi slab conjugate, întrucât deviaţia de la planaritate reduce sau întrerupe conjugarea. De aceea proprietăţile chimice şi fizice ale fulerenelor sunt total diferite de cele ale grafitului. Domul geodezic al lui Fuller Fulerena C60 Fulerenele prezintă următoarele proprietăţi fizice generale13: – solide (pulberi) de culoare galbenă până la negru (culoarea se închide odată cu creşterea numărului de atomi de carbon: C60 → C540); – opace; – duritate scăzută; – slab conducătoare de căldură şi electricitate; – solubile în hidrocarburi; – densitate = 1,75 – 2,19 g/cm3. La temperatura ambiantă, fulerena C60 este o pulbere galbenă, fotosensibilă (îşi schimbă culoarea sub acţiunea radiaţiior UV cu lungimi de undă medii), care se dizolvă în toluen (H3C – C6H5) formând o soluţie de culoare roz. Sub acţiunea razelor laser polimerizează, polimerul nemaifiind solubil în toluen (precipită)14. Prin încălzire la câteva sute de grade Celsius sublimează (adică trece direct din stare solidă în stare de vapori) pâstrându-şi nealterată structura moleculară, pentru distrugerea ei fiind nevoie de temperaturi de peste 1 000˚C. La temperaturi mai mici de -183˚C fulerena C60 se structurează într-un solid cristalin cu reţea cubică. Sub această formă fulerena C60 este un izolator electric, asemenea diamantului. Legăturile dintre moleculele fulerenei C60 sunt slabe, iar la încălzire lentă se produce o dezmembrare parţială a cristalelor moleculare (clustere) care face ca acestea să curgă. Dar cu adevărat spectaculoase sunt proprietăţile chimice ale fulerenelor care le diferenţiază net de diamant şi grafit făcând integrarea lor alături de acestea cel puţin hazardată. Dacă diamantul şi grafitul sunt specii mai degrabă inerte din punct de vedere chimic, fulerenele, în schimb, sunt specii reactive, având tendinţa de a acapara electroni (sunt agenţi electrofili); aşa se face că ele se combină uşor cu parteneri potenţiali donori de electroni (agenţi nucleofili) cum ar fi metalele alcaline, alcalino-pământoase sau chiar unele lantanide. Foarte important este faptul că produsele de reacţie conservă intacte nu doar moleculele de fulerenă ci, în unele cazuri, chiar microcristale (clustere). În mod logic, aceste entităţi moleculare cu structura poroasă (sfere goale pe dinăuntru) şi potenţial acceptoare de electroni la nivel global pot forma compuşi în care patenerul de reacţie să fie legat în exteriorul moleculei, situându-se astfel între moleculele de fulerenă, sau, dimpotrivă, pot forma compuşi în care partenerul de reacţie să fie înglobat în interiorul câmpului molecular. Prima clasă de compuşi fulerenici este mult mai uşor de obţinut decât cea de-a doua. Dintre compuşii fulerenici care fac parte prima clasă foarte interesanţi sunt compuşii cunoscuţi ca A3C60, în care unei molecule de fulerenă C60 îi corespund 3 atomi metalici (în special potasiu – K şi rubidiu – Rb). Aceşti compuşi s-au dovedit a avea o proprietate spectaculoasă – ei devin supraconductori în intervalul de temperaturi 19 – 40K (K este unitatea de măsură folosită pentru temperatura absolută sau temperatura Kelvin unde 0K = -273,15˚C, 0˚C = 273,15K iar K = ˚C + 273,15, deci intervalul de mai sus este cuprins între -254,15˚C şi -233,15˚C) ceea ce pentru supraconductorii cu schelet organic reprezintă un domeniu de temperaturi foarte ridicate, deci accesibile practic. Compuşii fulerenici cu parteneri incluşi, numiţi şi fulerene endoedrice (sau endofulerene, respectiv, metalofulerene dacă partenerii sunt atomi metalici), sunt mult mai greu de sintetizat. Deşi fulerena C60 este cea mai comună, interiorul (câmpul) ei este prea puţin voluminos pentru a forma un compus endoedric. Au fost sintetizate până în prezent endofulerene cu câmpuri C82, C84 şi chiar mai mari. Pe lângă faptul că sunt greu de sintetizat, endofulerenele sunt şi greu de separat de reziduurile de carbon. În plus, endofulerenele, în marea lor majoritate, sunt instabile în aer, oxigenul (O2) extrăgând pur şi simplu partenerul din câmpul fulerenei. Puţine elemente chimice pot forma endofulerene stabile, între ele putând fi menţionate lantanul (La), itriul (Y), scandiul (Sc) şi unele gaze nobile (neon – Ne, argon – Ar). După ce existenţa fulerenelor a fost dovedită şi metoda de sinteză a lor în laborator a fost elaborată, s-a pus cu acuitate problema posibilelor utilizări practice ale acestora, în forma pură sau ca şi compuşi. Primul domeniu de interes a vizat, fireşte, posibilitatea de a furniza sau stoca energie, în pile solare şi baterii, sau chiar drept combustibil de rachetă. Cu toate că potenţialul energetic al fulerenelor este de necontestat, până în prezent ele nu şi-au găsit aplicarea în acest domeniu, sinteza lor în cantităţile necesare reclamând cheltuieli mari, nejustificate economic. Alte posibie utilizări ale fulerenelor vizează domeniul ştiinţei materialelor datorită structurii lor poroase asociată unor dimensiuni nanometrice; deja a fost introdus conceptul de nanotuburi de carbon, posibilităţile de aplicare în industrie fiind foarte promiţătoare (ranforsarea polimerilor de exemplu, apoi crearea de materiale noi, cu calitătăţi net superioare celor actuale). Proprietatea fulerenelor de a-şi schimba culoarea la iradiere şi-a găsit deja aplicaţii în fotolitografie, la obţinerea unor lacuri fotosensibile. Capacitatea lor de a sublima este aplicată în procesele de creştere de cristale şi în depunerea, din vapori de C60, a unor filme subţiri, având proprietăţile diamantului şi fiind mult mai netede decât cele obţinute prin vaporizarea grafitului şi solidificarea lui pe suporturi reci. Proprietatea cristalelor fulerenice de a curge în anumite intervale de temperatură şi-ar putea găsi aplicaţia în domeniul lubrefianţilor, dar deocamdată ea nu este viabilă economic. Speranţe mari sunt însă legate de compuşii chimici ai fulerenelor. Una dintre ele este reprezentată de supraconductivitatea speciilor A3C60. Domeniul care ar putea fi beneficiarul cel mai însemnat al fulerenelor şi derivaţilor chimici ai acestora este medicina. S-a dovedit deja că, în anumite condiţii, moleculele de fulerenă au capacitatea de a bloca virusul HIV!15. Metalofulernele obţinute prin înglobarea în câmpul fulerenelor de atomi radioactivi trasori vor putea servi după injectare la realizarea investigaţiilor medicale cu mai mare acurateţe şi în condiţii de protecţie sporită a organismului. S-a dovedit de asemenea că fulerena C60 previne afectarea ficatului cauzată de intoxicaţiile cu produşi organici cloruraţi (de exemplu tetraclorura de carbon – CCl4), care, se ştie, sunt substanţe cancerigene16. Dar cele mai ambiţioase cercetări au ca scop conceperea unor fulerene capabile de a lega chimic în exterior sau de a îngloba în câmpul lor substanţe farmacologic active; o astfel de pastilă ar putea rezolva una dintre problemele curente ale formulării şi administrării farmacologice: eliberarea extrem de lentă în organism a principiilor active17. Am arătat că fulerenele se găsesc în natură în roca shungit care există într-un singur loc în lume (pe raza satului Shunga din Karelia, în NV-ul Rusiei)18. Cercetătorii explică unicitatea acestui zăcământ prin prăbuşirea în vremuri străvechi (acum mai bine de 2 miliarde de ani) a unui meteorit uriaş în acesată zonă a Terrei. Proprietăţile terapeutice ale shungit-ului sunt cunoscute de multe secole. Prima atestare despre minunata putere a acestei roci provine de la începutul sec.al XVII-lea şi este legată de numele ţarinei Marfa Ivanovna. Fiind foarte grav bolnavă, nişte ţărani i-au dat acesteia să bea apă amestecată cu bucăţele dintr-o piatră neagră, remediu cu care ei se vindecau de secole. Apa aceea a ajutat-o pe ţarină să se vindece şi chiar să dea naştere unui fiu, de unde până atunci îi muriseră şapte copii! Câteva decenii mai târziu, Petru cel Mare (1682 – 1725) avea să cunoască şi el proprietăţile miraculoase ale shungit-ului. Aflând că apa care trece prin straturile de pământ ce conţin shungit are proprietăţi curative, el a poruncit să se construiască alături de izvor un palat şi o staţiune – prima staţiune de tratament din Rusia care a primit numele de Apele Marţiene. Ţarul a mai poruncit ca fiecare soldat din armata sa să poatre cu el această piatră (care pe atunci se numea piatră de ardezie) din care să se pună de fiecare dată în apa pe care o bea pentru a o dezinfecta şi a-şi menţine stomacul sănătos. Astfel, shungitul a protejat soldaţii ţarului de epidemii, precum cea de dizenterie care a izbucnit în timpul luptei de la Poltava. Ştiinţa secolului XX a reuşit să explice proprietăţile curative ale shungit-ului, una dintre acestea fiind conţinutul său în fulerene. Cercetătorii au toate motivele să creadă că shungit-ul a dat naştere vieţii deoarece structura sa naturală şi compoziţia sunt foarte asemănătoare cu cele ale fermenţilor celulei vii: – Carbon (C) = 20 – 95%; – Siliciu (Si) = 5 – 6%; – Aluminiu (Al) = până la 4%; – Fier (Fe) = până la 3,5%; – Magneziu (Mg) = până la 3,5%; – Potasiu (K) = până la 12%; – Sulf (S) = până la1,2%; – Calciu (Ca) = până la 0,58%; – Fosfor (P) = până la 0,34%. Pe lângă acestea, shungitul mai conţine multe alte macroelemente şi microelemente. Utilizat în scopuri curative, mai ales sub formă de apă de shungit, elimină toxinele din corp dar adaugă şi restabileşte balanţa acelor elemente de care organismul are nevoie (minerale). Cea mai mare parte din carbonul conţinut de shungit este sub formă de fulerene şi combinaţii ale acestora. În România câţiva cercetători au constatat că unele fulerene potenţează mult efectul terapeutic al multor medicamente, în special al celor naturiste19. Noi credem că acest efect se datorează caracterului electrofil al fulerenelor care fac din acestea detoxifianţi eficienţi ai organismului prin blocarea radicalilor liberi toxici care apar în organismul uman în orice stare patologică. De asemenea, caracterul bactericid şi antiviral al fulerenelor indică aproape cu certitudine faptul că bacteriile şi viruşii sunt destabilizaţi structural şi astfel anihilaţi prin atacul chimic al fulerenelor asupra lor. De asemenea, avem informaţii că tot la noi în ţară a fost descoperită o nouă metodă de obţinere a fulerenelor, mult mai eficientă şi mai ieftină decât cele existente astăzi în lume19. Este posibil ca în viitorul apropiat să asistăm la o abordare cu totul nouă, revoluţionară în ceea ce priveşte prevenţia şi tratamentul multor boli, foarte frecvente în ultimii ani (cancere, hepatite, boli cardiovasculare, gripe, boli digestive). NOTE 1V. Breban, Dicţionar general al limbii române, Ed. Enciclopedică, Bucureşti, 1992, vol I, p. 37. 2C. D. Neniţescu, Chimie generală, Ed. Didactică şi Pedagogică, Bucureşti, 1984, p. 788-795. 3G. A. Rîmbu, Trăsături generale ale materialelor compozite şi nanocompozite în cadrul ştiinţei carbonului, Institutul Naţional de Cercetare-Dezvoltare pentru Ingineria Electrică – INCDIE ICPE – CA, Bucureşti, 2006, p. 41 (www.icpe-ca.ro). 4 C. D. Neniţescu,. op. cit. 5G. A. Rîmbu, op. cit., p. 11. 6www.stiintasitehnica.ro/index.php?menu8&id=241. 7http://facultate.regielive.ro/referate/chimie_organică (ID # 104352). 8http://en.wikipedia.org/wiki/Fullerenes – Wikipedia, the free encyclopedia. 9H. W. Kroto, J. R. Heath, S. C. O’Brien, R. F. Curl and E. Smalley, Nature, nr. 318, 1985, p. 162-163. 10W. Krätschmer, et al., Nature, nr. 347, 1990, p. 354. 11http://www.shungit.ro/cercetare-stiintifica.html. 12Rîmbu, G. A., op cit p. 11. 13Wikipedia, op cit. 14www.stiintasitehnica.ro, op cit. 15www.stiintasitehnica.ro, op cit. 16N. Gharbi et al., abstract 581, The 205-th Meeting of The Electochemical Society, Paris, France, 2004. 17www.stiintasitehnica.ro, op cit. 18www.shungit.ro, op cit. 19Informaţie privată. Marian Pătraşcu: FULLERENES – A CHALLENGE FOR SCIENCE (Abstract) Fullerenes are the third structured allotropic form of carbon, the other two being diamond and graphite. A fullerene is any molecule composed entirely of carbon atoms, in the form of a hollow sphere (buckyballs, fullerene C60-C540), elipsoid or tube (buckytubes, carbon nanotubes). They were discovered at Rice University (USA) in 1985 by Robert Curl, Harold Croto and Richard Smalley which were awarded the 1996 Nobel Prize in Chemistry. They are very interested for the scientists because of their special physical and chemical properties. The paper presents the structure, properties and possible uses of the fullerenes. 